送隠靜恭老
作者：虞儔
朝代：宋

paragraphs: 妙喜老人骨應槁，明月堂空迹如掃。
叢林耆舊半消磨，砥柱頹波餘此老。
五峯深處開道場，道價重於連城寶。
我蓋知名二十年，長恨識師之不早。
朅來陵陽第二峯，一笑相從即傾倒。
午窗對坐語笑清，夜榻歸來魂夢好。
大顛理勢恐是渠，澄觀公才何足道。
青衫我亦行作吏，未盡俗緣多病惱。
相期巢父早掉頭，共住山中拾瑶草。